title: Odluka Vijeća od 19. prosinca 2019. o imenovanju člana Europskog savjetodavnog odbora za upravljanje statističkim podacima2019/C 428/05

text:
                  20.12.2019

                  HR

                  Službeni list Europske unije

                  C 428/5

         ODLUKA VIJEĆA
         od 19. prosinca 2019.
         o imenovanju člana Europskog savjetodavnog odbora za upravljanje statističkim podacima
         (2019/C 428/05)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Odluku br. 235/2008/EZ Europskog parlamenta i Vijeća od 11. ožujka 2008. o uspostavljanju Europskog savjetodavnog odbora za upravljanje statističkim podacima (1), a posebno njezin članak 3. stavak 5,
         uzimajući u obzir mišljenje Europske komisije,
         budući da:

                     (1)

                     Vijeće je Odlukom od 18. prosinca 2017. (2) imenovalo tri člana Europskog savjetodavnog odbora za upravljanje statističkim podacima („Odbor”) na mandat od tri godine od 1. veljače 2018.

                     (2)

                     Jedan od tri člana Odbora koje je imenovalo Vijeće, g. Jaume GARCIA, podnio je ostavku prije kraja mandata.

                     (3)

                     Stoga je potrebno imenovati novog člana Odbora.

                     (4)

                     U skladu s člankom 3. stavkom 2. Odluke br. 235/2008/EZ članovi Odbora odabiru se među stručnjacima koji posjeduju izvanredne sposobnosti u području statistike,

               DONIJELO JE OVU ODLUKU:

            Članak 1.
            G. Priit POTISEPP imenuje se članom koji predstavlja Vijeće u Europskom savjetodavnom odboru za upravljanje statističkim podacima na mandat od tri godine.

            Članak 2.
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Bruxellesu 19. prosinca 2019.

                  Za Vijeće

                  Predsjednica

               K. MIKKONEN

            (1)  SL L 73, 15.3.2008., str. 17.

            (2)  Odluka Vijeća od 18. prosinca 2017. o imenovanju triju članova Europskog savjetodavnog odbora za upravljanje statističkim podacima (SL C 439, 20.12.2017., str. 5.).


title: Odluka Komisije оd 16. prosinca 2019. o obnovi mandata stručne skupine Komisije Platforma za dobro porezno upravljanje, agresivno porezno planiranje i dvostruko oporezivanje2019/C 428/08

text:
                  20.12.2019

                  HR

                  Službeni list Europske unije

                  C 428/34

         ODLUKA KOMISIJE
         оd 16. prosinca 2019.
         o obnovi mandata stručne skupine Komisije „Platforma za dobro porezno upravljanje, agresivno porezno planiranje i dvostruko oporezivanje”
         (2019/C 428/08)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     U svojoj Komunikaciji od 6. prosinca 2012. (1) Komisija je predstavila Akcijski plan za jačanje borbe protiv porezne prijevare i utaje poreza. Komunikacija je bila popraćena dvjema preporukama: prva se odnosila na agresivno porezno planiranje (2), a druga na mjere namijenjene poticanju trećih zemalja na primjenu minimalnih standarda dobrog poreznog upravljanja (3).

                     (2)

                     Odlukom Komisije C(2013) 2236 (4) osnovana je stručna skupina Komisije pod nazivom „Platforma za dobro porezno upravljanje, agresivno porezno planiranje i dvostruko oporezivanje” („Platforma”) kako bi se preispitao napredak u vezi s nizom mjera, uključujući Akcijski plan iz 2012. koji se odnosi na poreznu prijevaru i utaju poreza te provedbu dviju preporuka. U Komunikaciji o dvostrukom oporezivanju na jedinstvenom tržištu (5) Komisija je zaključila da će ispitati potencijalne prednosti osnivanja Foruma EU-a o dvostrukom oporezivanju. Budući da su dvostruko neoporezivanje i dvostruko oporezivanje često povezani, smatralo se primjerenim da Platforma obuhvati i pitanja u vezi s dvostrukim oporezivanjem, a tako je i danas.

                     (3)

                     Odlukom Komisije C(2015) 4095 (6) Platforma je ponovno uspostavljena te je Odluka C(2013) 2236 stavljena izvan snage. Odluka C(2015) 4095 prestala se primjenjivati 17. lipnja 2019.

                     (4)

                     Europski parlament (7) i Vijeće Europske unije (8) zatražili su trajno ulaganje napora u borbi protiv porezne prijevare i izbjegavanja plaćanja poreza. Odbor Europskog parlamenta TAXE osnovan početkom 2015., posebni odbor TAX2 osnovan neposredno nakon toga, Istražni odbor za ispitivanje navodnih kršenja i nepravilnosti u primjeni prava Unije u području pranja novca, izbjegavanja plaćanja poreza i utaje poreza, kao i odbor TAX3 pozvali su na ustrajnu borbu protiv nepoštenog i neučinkovitog oporezivanja te na daljnje inicijative za dobro porezno upravljanje i poreznu transparentnost.

                     (5)

                     Platforma je učinkovit instrument za povećanje transparentnosti u donošenju poreznih politika, a istodobno potiče i omogućuje konstruktivan dijalog Komisije i različitih poreznih dionika, kao i međusobni dijalog tih dionika. Komisija se mora oslanjati na stručno znanje stručnjaka i dionika. Članovi Platforme dragocjen su izvor takvog stručnog znanja u području poreza.

                     (6)

                     Komisija je partner u okviru porezne inicijative iz Addis Abebe koja je započela 2015., a čiji je cilj povećanje mobilizacije domaćih prihoda u zemljama u razvoju radi financiranja njihova razvojnog programa i postizanja ciljeva održivog razvoja do 2030. Platforma bi trebala nastaviti davati savjete i pomagati Komisiji u tekućim aktivnostima koje se temelje na poreznoj inicijativi iz Addis Abebe.

                     (7)

                     Pravedno i učinkovito oporezivanje kao politički prioritet Komisije dovelo je do brojnih zakonodavnih inicijativa, sudskih predmeta koji se odnose na državne potpore i neobvezujućeg zakonodavstva. Komisija je 18. ožujka 2015. donijela paket o poreznoj transparentnosti (9). Nadalje, 17. lipnja 2015. (10) donijela je Komunikaciju o pravednom i učinkovitom sustavu poreza na dobit u Uniji (Akcijski plan iz 2015.), u kojoj je izvijestila o primjeni preporuka iz 2012. s pomoću ulaznih podataka koje je dostavila Platforma. U toj komunikaciji Komisija je najavila produljenje mandata Platforme, proširenje njezina područja djelovanja i poboljšanje metoda rada.

                     (8)

                     Komisija je 28. siječnja 2016. donijela Komunikaciju o vanjskoj strategiji za učinkovito oporezivanje (11) radi promicanja dobrog poreznog upravljanja na svjetskoj razini. U Komunikaciji su utvrđena nova područja rada Platforme, posebno u vezi s poreznim i razvojnim programom Unije te koordinacijom nacionalnih popisa nekooperativnih jurisdikcija. S tim u vezi EU-ov popis nekooperativnih jurisdikcija u porezne svrhe (12) i dalje je temeljni instrument za poticanje dobrog poreznog upravljanja na globalnoj razini.

                     (9)

                     Kako je navedeno u političkim smjernicama za razdoblje 2019.–2024., koje su predstavljene u srpnju 2019. (13), pravedno i učinkovito oporezivanje ostat će prioritet Komisije.

                     (10)

                     S obzirom na dokazanu korisnost Platforme kao foruma koji je imao i dalje ima znatan utjecaj doprinoseći razvoju programa porezne transparentnosti i pravednog oporezivanja, primjereno je obnoviti njezin mandat.

                     (11)

                     Platforma bi trebala pružati savjete i pomoć Komisiji. Nadalje, Platforma je mjesto za dijalog, razmjenu iskustava i stručnog znanja te razmjenu stajališta među svim dionicima.

                     (12)

                     Platformom bi trebao predsjedavati predstavnik Komisije, a sačinjavali bi je predstavnici poreznih tijela država članica, organizacije koje predstavljaju poduzeća ili civilno društvo te porezni stručnjaci.

                     (13)

                     Za članove Platforme trebalo bi utvrditi pravila o objavljivanju informacija.

                     (14)

                     Obrada osobnih podataka trebala bi biti u skladu s Uredbom (EU) 2018/1725 Europskog parlamenta i Vijeća (14).

                     (15)

                     Kako bi se osigurao kontinuitet djelovanja Platforme, ova bi se Odluka trebala primjenjivati retroaktivno.

                     (16)

                     Primjereno je odrediti razdoblje primjene ove Odluke. Komisija će pravovremeno razmotriti uputnost produljenja,

               DONIJELA JE OVU ODLUKU:

            Članak 1.
            Predmet
            Ovime se obnavlja mandat stručne skupine „Platforma za dobro porezno upravljanje, agresivno porezno planiranje i dvostruko oporezivanje” („Platforma”).

            Članak 2.
            Zadaće
            Platforma pruža savjete i pomoć Komisiji u području dobrog poreznog upravljanja, agresivnog poreznog planiranja i dvostrukog oporezivanja, istodobno omogućujući dijalog u kojem se razmjenjuju iskustva i stručnost te stajališta svih dionika. Konkretno, zadaće Platforme su sljedeće:

                        (a)

                        Komisiji dostavljati informacije relevantne za utvrđivanje prioriteta u područjima kao što su dobro porezno upravljanje, agresivno porezno planiranje i dvostruko oporezivanje;

                        (b)

                        savjetovati Komisiju o odgovarajućim sredstvima i instrumentima za postizanje napretka u tim područjima;

                        (c)

                        poticati raspravu između poduzeća, civilnog društva i stručnjaka nacionalnih poreznih tijela o pitanjima u području dobrog poreznog upravljanja, agresivnog poreznog planiranja i dvostrukog oporezivanja;

                        (d)

                        raspravljati o praktičnim iskustvima poreznih tijela, poduzeća, civilnog društva i poreznih stručnjaka te razraditi moguće načine učinkovitijeg rješavanja trenutačnih problema dvostrukog oporezivanja koji utječu na neometano funkcioniranje unutarnjeg tržišta;

                        (e)

                        pružati savjete i pomoć Komisiji u tekućim aktivnostima koje se temelje na poreznoj inicijativi iz Addis Abebe.

                  Za potrebe ove Odluke, „dobro porezno upravljanje” znači transparentnost, razmjenu informacija i pošteno porezno natjecanje.

            Članak 3.
            Savjetovanje
            Komisija se može savjetovati s Platformom o bilo kojem pitanju koje se odnosi na dobro porezno upravljanje u pitanjima poreza, agresivno porezno planiranje i dvostruko oporezivanje te praćenje provedbe Akcijskog plana iz 2015.

            Članak 4.
            Članstvo

               1.   Platforma može imati najviše 43 člana.

               2.   Članovi Platforme su sljedeći:

                           (a)

                           porezna tijela država članica („članovi tipa D” iz članka 7. stavka 2. točke (d) Odluke Komisije C(2016) 3301 final) (15);

                           (b)

                           najviše petnaest poduzeća i organizacija civilnog društva i poreznih stručnjaka s nadležnosti u pitanjima iz članka 2. („članovi tipa C” iz članka 7. stavka 2. točke (c) horizontalnih pravila).

               3.   Članove tipa D mogu predstavljati samo državni ili javni službenici. Porezna tijela svake države članice imenuju jednog predstavnika iz kruga službenika koji se bave prekograničnim oporezivanjem s naglaskom na borbi protiv agresivnog poreznog planiranja.

               4.   Članovi tipa C imenuju se i sudjeluju u radu Platforme ili njezinih podskupina samo ako su registrirani u registru transparentnosti koji su zajednički uspostavili Europski parlament i Komisija.

               5.   Ako je član tipa C suspendiran ili izbrisan iz registra transparentnosti, Glavna uprava za oporezivanje i carinsku uniju (GU TAXUD) suspendira ga iz Platforme sve dok mu se ne obnovi registracija u registru transparentnosti. Tijekom suspenzije ili razdoblja u kojem je izbrisan taj član ne poziva se ni na koji sastanak skupine i ne prima nikakve dokumente. Ako se nakon šest mjeseci suspenzije ili brisanja iz registra transparentnosti ne obnovi registracija u registru transparentnosti, Glavna uprava TAXUD isključuje člana iz Platforme. Sve takve promjene u članstvu bilježe se u registru stručnih skupina Komisije i drugih sličnih subjekata („registar stručnih skupina”) (16).

               6.   Članovi tipa C imenuju stalne predstavnike i zamjenike u Platformu ili njezine podskupine te su dužni osigurati visoku razinu stručnosti svojih predstavnika.

            Članak 5.
            Postupak odabira

               1.   Odabir članova Platforme tipa C provodi se javnim pozivima na podnošenje prijava. U tu svrhu Glavna uprava TAXUD upotrebljava standardni poziv na podnošenje prijava za odabir članova Platforme kako je naveden u Prilogu 2. horizontalnim pravilima. Glavna uprava TAXUD može odstupiti od tog obrasca ili ga dopuniti ako je to opravdano posebnim zahtjevima, u skladu s horizontalnim pravilima.

               2.   Poziv na podnošenje prijava objavljuje se u registru stručnih skupina. Osim toga, poziv na podnošenje prijava može se objaviti i na druge načine, među ostalim na posebnoj internetskoj stranici (17). U pozivu su jasno navedeni kriteriji odabira, uključujući potrebnu razinu stručnog znanja i interese koje se zastupa (18) u odnosu na posao koji treba obaviti. Najkraći je rok za podnošenje prijava četiri tjedna.

               3.   Prilikom odgovaranja na pozive za podnošenje prijava, organizacije imenuju jednog predstavnika i jednog zamjenika, za kojeg vrijede jednaki uvjeti. Zamjenik automatski zamjenjuje predstavnika koji je odsutan ili spriječen. Glavna uprava TAXUD može odbiti predstavnika ili zamjenika kojega predloži organizacija ako to imenovanje smatra neprikladnim, a to bi odbijanje trebalo biti utemeljeno s obzirom na zahtjeve navedene u odluci o uspostavi Platforme i/ili pozivu na podnošenje prijava. U tim se slučajevima od predmetne organizacije traži da imenuje drugog predstavnika ili zamjenika.

               4.   Članove skupine imenuje glavni direktor Glavne uprave TAXUD iz redova stručnjaka s kompetencijama u područjima navedenima u članku 2. koji su se odazvali pozivu na podnošenje prijava. Pri odabiru članova Platforme iz specijaliziranih organizacija Glavna uprava TAXUD nastoji osigurati, koliko je to moguće, visoku razinu stručnosti, zemljopisnu ravnotežu, kao i uravnoteženu zastupljenost relevantnog znanja i kompetencija u područjima interesa iz članaka 2. i 3., uzimajući u obzir posebne zadaće stručne skupine, vrstu potrebnog stručnog znanja i odgovore na poziv za podnošenje prijava.

               5.   Članovi se imenuju na razdoblje od dvije i pol godine. Mandat im traje do zamjene ili do isteka mandata. Njihov se mandat može produljiti.

               6.   Kako bi se osigurao kontinuitet i nesmetano funkcioniranje skupine, Glavna uprava TAXUD vodi rezervni popis prikladnih kandidata s kojega se mogu imenovati zamjene za članove. Glavna uprava TAXUD treba od podnositelja prijava zatražiti suglasnost prije nego što njihova imena uključi na rezervni popis.

               7.   Članovi tipa C ili njihovi predstavnici neće se više pozivati na sastanke Platforme i može ih se zamijeniti ili isključiti do kraja njihova mandata u bilo kojem od sljedećih slučajeva:

                           (a)

                           ako član tipa C ili njegov predstavnik više nije u stanju učinkovito doprinositi raspravama Platforme;

                           (b)

                           ako član tipa C ili njegov predstavnik, prema mišljenju Glavne uprave TAXUD, ne ispunjava uvjete iz članka 339. Ugovora o funkcioniranju Europske unije;

                           (c)

                           ako član C ili njegov predstavnik podnese ostavku.

                     Ako se planira zamjena ili isključenje člana tipa C ili njegova predstavnika, glavni direktor za oporezivanje i carinsku uniju može, prema potrebi, imenovati zamjensku organizaciju s rezervnog popisa iz stavka 6. ili zatražiti od organizacije da imenuje drugog predstavnika ili drugog zamjenika.

            Članak 6.
            Predsjednik
            Platformom predsjeda glavni direktor za oporezivanje i carinsku uniju ili njegov predstavnik.

            Članak 7.
            Djelovanje

               1.   Platforma djeluje na zahtjev Glavne uprave TAXUD, u skladu s horizontalnim pravilima.

               2.   Sastanci Platforme i njezinih podskupina u pravilu se održavaju u prostorijama Komisije.

               3.   Platforma i njezine podskupine mogu održavati zajedničke sastanke s drugim stručnim skupinama o pitanjima od zajedničkog interesa.

               4.   Glavna uprava TAXUD osigurava tajničke usluge. Službenici Komisije iz drugih odjela koje zanimaju postupci mogu prisustvovati sastancima Platforme i njezinih podskupina.

               5.   U dogovoru s Glavnom upravom TAXUD Platforma može običnom većinom članova odlučiti da njezine rasprave budu javne.

               6.   Zapisnik o raspravi o pojedinim točkama dnevnog reda i o mišljenjima Platforme mora biti smislen i potpun. Tajništvo sastavlja zapisnik, za koji je odgovoran predsjednik.

               7.   Platforma donosi mišljenja, preporuke i izvješća konsenzusom.

            Članak 8.
            Podskupine

               1.   Kako bi se olakšalo učinkovito funkcioniranje Platforme, Glavna uprava TAXUD može osnovati jednu podskupinu koja se sastoji isključivo od predstavnika državnih tijela (poreznih tijela država članica) i drugu u kojoj su isključivo predstavnici nedržavnih subjekata (poduzeća, civilnog društva i organizacija poreznih djelatnika).

               2.   Glavna uprava TAXUD može osnovati i druge podskupine koje će se baviti posebnim pitanjima u okviru nadležnosti koje ta glavna uprava određuje. Takve se skupine raspuštaju čim ispune svoj mandat. Članovi podskupina koji nisu članovi Platforme odabiru se na temelju javnog poziva na podnošenje prijava u skladu s člankom 5. i horizontalnim pravilima (19).

               3.   Podskupine rade u skladu s horizontalnim pravilima i odgovaraju Platformi.

            Članak 9.
            Pozvani stručnjaci
            Glavna uprava TAXUD može pozvati stručnjake s posebnim stručnim znanjem o predmetu na dnevnom redu da na ad hoc osnovi sudjeluju u radu Platforme ili njezinih podskupina.

            Članak 10.
            Odnos s Europskim parlamentom
            U pogledu informacija koje se šalju Europskom parlamentu i sudjelovanja stručnjaka Europskog parlamenta na sastancima Platforme primjenjuju se točka 15. i prilozi I. i II. okvirnog sporazuma o odnosima između Europskog parlamenta i Europske komisije (20).

            Članak 11.
            Promatrači

               1.   Pojedincima, organizacijama i javnim subjektima koji nisu tijela država članica može se na izravni poziv dodijeliti status promatrača, u skladu s horizontalnim pravilima.

               2.   Organizacije i javni subjekti sa statusom promatrača imenuju svoje predstavnike.

               3.   Predsjednik promatračima i njihovim predstavnicima može dopustiti sudjelovanje u raspravama skupine i pružanje stručnog znanja. Oni međutim ne sudjeluju u izradi preporuka ili savjeta Platforme.

            Članak 12.
            Poslovnik
            Na prijedlog Glavne uprave TAXUD i u dogovoru s njom Platforma donosi svoj poslovnik običnom većinom glasova svojih članova na temelju standardnog poslovnika za stručne skupine, u skladu s horizontalnim pravilima.

            Članak 13.
            Poslovna tajna i postupanje s povjerljivim informacijama
            Članovi Platforme i njezinih podskupina i njihovi predstavnici te pozvani stručnjaci i promatrači moraju poštovati obvezu čuvanja poslovne tajne, koja se na temelju Ugovora i pravila o njihovoj provedbi odnosi na sve članove institucija i njihovo osoblje, ali i pravila Komisije o sigurnosti u pogledu zaštite povjerljivih podataka Unije koja su utvrđena odlukama Komisije (EU, Euratom) 2015/443 (21) i 2015/444 (22). U slučaju nepoštovanja tih obveza Komisija može poduzeti odgovarajuće mjere.

            Članak 14.
            Transparentnost

               1.   Platforma i njezine podskupine registriraju se u registru stručnih skupina.

               2.   Kad je riječ o sastavu Platforme, u registru stručnih skupina objavljuju se sljedeći podaci:

                           (a)

                           nazivi organizacija članica; zastupani interes;

                           (b)

                           imena promatrača;

                           (c)

                           nazivi tijela država članica (23).

               3.   Glavna uprava TAXUD objavljuje sve relevantne dokumente Platforme i njezinih podskupina, među ostalim dnevni red, zapisnike i podneske sudionika, u okviru registra stručnih skupina ili pomoću poveznice u tom registru na posebnu internetsku stranicu na kojoj se mogu pronaći te informacije. Pristup posebnim internetskim stranicama ne smije se uvjetovati registracijom korisnika ni bilo kojim drugim ograničenjem. Konkretno, dnevni red i drugi relevantni popratni dokumenti objavljuju se pravodobno prije održavanja sastanka te se potom na vrijeme objavljuje i zapisnik.

               4.   Iznimke od objave dopuštene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 Europskog parlamenta i Vijeća (24).

            Članak 15.
            Zaštita osobnih podataka
            Osobni podaci obrađuju se u skladu s Uredbom (EU) 2018/1725.

            Članak 16.
            Troškovi sastanaka

               1.   Sudionici u aktivnostima Platforme i njezinih podskupina ne primaju naknadu za svoj rad.

               2.   Komisija nadoknađuje putne troškove i dnevnice sudionika u aktivnostima Platforme i njezinih podskupina u skladu s važećim propisima Komisije. Za članove tipa C i D Komisija nadoknađuje putne troškove i dnevnice u skladu s važećim propisima Komisije. Za organizacije koje se imenuju kao promatrači naknada se ne odobrava ni u kojim okolnostima. Za putne troškove i dnevnice pozvanih stručnjaka odobrava se naknada troškova.

               3.   Sve naknade troškova iz stavka 2. vrše se u okviru raspoloživih sredstava dodijeljenih u okviru godišnjeg postupka raspodjele sredstava.

            Članak 17.
            Primjena
            Ova se Odluka primjenjuje od 17. lipnja 2019. do 16. lipnja 2024.

            Sastavljeno u Bruxellesu 16. prosinca 2019.

                  Za Komisiju

               Paolo GENTILONI

                  Član Komisije

            (1)  COM(2012) 722 final.

            (2)  C(2012) 8806 final.

            (3)  C(2012) 8805 final.

            (4)  Odluka Komisije C(2013) 2236 od 23. travnja 2013. o osnivanju stručne skupine Komisije pod nazivom „Platforma za dobro porezno upravljanje, agresivno porezno planiranje i dvostruko oporezivanje”.

            (5)  COM(2011) 712 final.

            (6)  Odluka Komisije C(2015) 4095 оd 17. lipnja 2015. o osnivanju stručne skupine Komisije „Platforma za dobro porezno upravljanje, agresivno porezno planiranje i dvostruko oporezivanje” i kojom se zamjenjuje Odluka C(2013) 2236.

            (7)  Rezolucija Europskog parlamenta od 25. ožujka 2015. o Godišnjem poreznom izvješću.

            (8)  Sastanak Vijeća Ecofin 9.12.2014., sastanak Europskog vijeća 18.12.2014.

            (9)  Komunikacija o poreznoj transparentnosti za sprečavanje utaje i izbjegavanja poreza (COM(2015) 136 final), koja je dovela do izmjena Direktive 2011/16/EU Direktivom Vijeća (EU) 2015/2376 u pogledu obvezne automatske razmjene informacija u području oporezivanja (SL L 332, 18.12.2015., str. 1.) koje se odnose na porezna mišljenja s prekograničnim učinkom i prethodne sporazume o transfernim cijenama, Direktivom Vijeća (EU) 2016/881 u pogledu obvezne automatske razmjene informacija u području oporezivanja (SL L 146, 3.6.2016., str. 8.) koje se odnose na izvješća po zemljama i Direktivom Vijeća (EU) 2018/822 od 25. svibnja 2018. u pogledu obvezne automatske razmjene informacija u području oporezivanja u odnosu na prekogranične aranžmane o kojima se izvješćuje (SL L 139, 5.6.2018., str. 1.).

            (10)  COM(2015) 302 final.

            (11)  COM(2016) 24 final.

            (12)  https://www.consilium.europa.eu/hr/policies/eu-list-of-non-cooperative-jurisdictions/

            (13)  https://ec.europa.eu/commission/interim_hr#political-guidelines

            (14)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (15)  Odluka Komisije C(2016) 3301 final od 30. svibnja 2016. o uspostavi horizontalnih pravila o osnivanju i radu stručnih skupina Komisije („horizontalna pravila”).

            (16)  http://ec.europa.eu/transparency/regexpert/

            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en

            (18)  To je relevantno samo za organizacije članice.

            (19)  Vidjeti članak 10. i članak 14. stavak 2. horizontalnih pravila.

            (20)  SL L 304, 20.11.2010., str. 47.

            (21)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).

            (22)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

            (23)  U skladu s horizontalnim pravilima nije obvezno objaviti nazive tijela država članica. U registru stručnih skupina mogu se objaviti državne uprave u kojima su zaposleni stručnjaci koji obično sudjeluju na sastancima. Vidjeti članak 23. stavak 1. točku (b) horizontalnih pravila.

            (24)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.). Te iznimke namijenjene su zaštiti javne sigurnosti, vojnih poslova, međunarodnih odnosa, financijske, monetarne ili gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i postupka donošenja odluka institucije.


title: Odluka Vijeća (ZVSP) 2019/2192 od 19. prosinca 2019. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
                  20.12.2019

                  HR

                  Službeni list Europske unije

                  L 330/71

         ODLUKA VIJEĆA (ZVSP) 2019/2192
         od 19. prosinca 2019.
         o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. srpnja 2014. donijelo Odluku 2014/512/ZVSP (1).

                     (2)

                     Europsko vijeće postiglo je 19. ožujka 2015. dogovor da će se poduzeti potrebne mjere kako bi se trajanje mjera ograničavanja jasno povezalo s potpunom provedbom sporazumâ iz Minska, imajući u vidu da je potpuna provedba bila predviđena za 31. prosinca 2015.

                     (3)

                     Vijeće je 27. lipnja 2019. donijelo Odluku (ZVSP) 2019/1108 (2) kojom je Odluka 2014/512/ZVSP produljena do 31. siječnja 2020. kako bi mu se omogućilo da dodatno procijeni provedbu sporazumâ iz Minska.

                     (4)

                     Nakon procjene provedbe sporazumâ iz Minska, Vijeće smatra da bi Odluku 2014/512/ZVSP trebalo produljiti za daljnjih šest mjeseci kako bi se Vijeću omogućilo da dodatno procijeni njihovu provedbu.

                     (5)

                     Odluku 2014/512/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 9. stavak 1. prvi podstavak Odluke 2014/512/ZVSP zamjenjuje se sljedećim:

                  „1.   Ova Odluka primjenjuje se do 31. srpnja 2020.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 19. prosinca 2019.

                  Za Vijeće

                  Predsjednica

               K. MIKKONEN

            (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).

            (2)  Odluka Vijeća (ZVSP) 2019/1108 od 27. lipnja 2019. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 175, 28.6.2019., str. 38.).


title: Odluka Političkog I Sigurnosnog Odbora (ZVSP) 2019/2188 od 11. prosinca 2019. o imenovanju voditelja savjetodavne misije Europske unije za potporu reformi sigurnosnog sektora u Iraku (EUAM Iraq) (EUAM Iraq/3/2019)

text:
                  20.12.2019

                  HR

                  Službeni list Europske unije

                  L 330/50

         ODLUKA POLITIČKOG I SIGURNOSNOG ODBORA (ZVSP) 2019/2188
         od 11. prosinca 2019.
         o imenovanju voditelja savjetodavne misije Europske unije za potporu reformi sigurnosnog sektora u Iraku (EUAM Iraq) (EUAM Iraq/3/2019)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća (ZVSP) 2017/1869 od 16. listopada 2017. o uspostavi savjetodavne misije Europske unije za potporu reformi sigurnosnog sektora u Iraku (EUAM Iraq) (1), a posebno njezin članak 9. stavak 1.,
         budući da:

                     (1)

                     Na temelju članka 9. stavka 1. Odluke (ZVSP) 2017/1869 Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke za potrebe političkog nadzora i strateškog usmjeravanja savjetodavne misije Europske unije za potporu reformi sigurnosnog sektora u Iraku (EUAM Iraq), uključujući odluku o imenovanju voditelja misije.

                     (2)

                     Na temelju članka 6. stavka 1. Odluke (ZVSP) 2017/1869, g. Markus RITTER imenovan je voditeljem misije EUAM Iraq.

                     (3)

                     Vijeće je 15. listopada 2018. donijelo Odluku (ZVSP) 2018/1545 (2) o produljenju mandata misije EUAM Iraq do 17. travnja 2020.

                     (4)

                     Visoki predstavnik Unije za vanjske poslove i sigurnosnu politiku predložio je 11. studenoga 2019. imenovanje g. Christopha BUIKA voditeljem misije EUAM Iraq za razdoblje od 1. siječnja 2020. do 17. travnja 2020.,

               DONIO JE OVU ODLUKU:

            Članak 1.
            G. Christoph BUIK imenuje se voditeljem savjetodavne misije Europske unije za potporu reformi sigurnosnog sektora u Iraku (EUAM Iraq) za razdoblje od 1. siječnja 2020. do 17. travnja 2020.

            Članak 2.
            Ova Odluka stupa na snagu na dan donošenja.
            Primjenjuje se od 1. siječnja 2020.

            Sastavljeno u Bruxellesu 11. prosinca 2019.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 266, 17.10.2017, str. 12.

            (2)  Odluka Vijeća (ZVSP) 2018/1545 od 15. listopada 2018. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Irak) (SL L 259, 16.10.2018., str. 31.).


title: Odluka Političkog i Sigurnosnog Odbora (ZVSP) 2019/2189 od 17. prosinca 2019. o imenovanju voditelja savjetodavne misije ZSOP-a Europske unije u Srednjoafričkoj Republici (EUAM RCA) (EUAM RCA/1/2019)

text:
                  20.12.2019

                  HR

                  Službeni list Europske unije

                  L 330/51

         ODLUKA POLITIČKOG I SIGURNOSNOG ODBORA (ZVSP) 2019/2189
         od 17. prosinca 2019.
         o imenovanju voditelja savjetodavne misije ZSOP-a Europske unije u Srednjoafričkoj Republici (EUAM RCA) (EUAM RCA/1/2019)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća (ZVSP) 2019/2110 od 9. prosinca 2019. o savjetodavnoj misiji ZSOP-a Europske unije u Srednjoafričkoj Republici (EUAM RCA) (1), a posebno njezin članak 8. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju članka 8. stavka 1. Odluke (ZVSP) 2019/2110, Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke u svrhu provedbe političkog nadzora i strateškog usmjeravanja savjetodavne misije ZSOP-a Europske unije u Srednjoafričkoj Republici (EUAM RCA), uključujući odluku o imenovanju voditelja misije.

                     (2)

                     Visoki predstavnik Unije za vanjske poslove i sigurnosnu politiku predložio je 12. prosinca 2019. imenovanje g. Paula SOARESA voditeljem savjetodavne misije EUAM RCA od 9. prosinca 2019. do 8. prosinca 2020.,

               DONIJELO JE OVU ODLUKU:

            Članak 1.
            G. Paulo SOARES imenuje se voditeljem savjetodavne misije ZSOP-a Europske unije u Srednjoafričkoj Republici (EUAM RCA) od 9. prosinca 2019. do 8. prosinca 2020.

            Članak 2.
            Ova Odluka stupa na snagu na dan donošenja.
            Primjenjuje se od 9. prosinca 2019.

            Sastavljeno u Bruxellesu 17. prosinca 2019.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 318, 10.12.2019, str. 141.


title: Odluka Europskog Vijeća (EU) 2019/2190 od 19. prosinca 2019. o imenovanju dvaju članova Izvršnog odbora Europske središnje banke

text:
                  20.12.2019

                  HR

                  Službeni list Europske unije

                  L 330/52

         ODLUKA EUROPSKOG VIJEĆA (EU) 2019/2190
         od 19. prosinca 2019.
         o imenovanju dvaju članova Izvršnog odbora Europske središnje banke
         EUROPSKO VIJEĆE,
         uzimajući u obzir Ugovor o funkcioniranju Europske unije, a posebno njegov članak 283. stavak 2.,
         uzimajući u obzir preporuke Vijeća Europske unije (1),
         uzimajući u obzir mišljenja Europskog parlamenta (2),
         uzimajući u obzir mišljenja Upravnog vijeća Europske središnje banke (3),
         budući da:

                     (1)

                     G. Benoît COEURÉ imenovan je članom Izvršnog odbora Europske središnje banke na mandat od osam godina od 1. siječnja 2012. Njegov mandat istječe 31. prosinca 2019.

                     (2)

                     Gđa Sabine LAUTENSCHLÄGER imenovana je članicom Izvršnog odbora Europske središnje banke na mandat od osam godina od 27. siječnja 2014. Dopisom od 26. rujna 2019. predsjednik Europske središnje banke obavijestio je predsjednika Europskog vijeća o odluci gđe Sabine LAUTENSCHLÄGER da odstupi s položaja u Izvršnom odboru s učinkom od 31. listopada 2019., prije kraja svojeg mandata.

                     (3)

                     Stoga je potrebno imenovati dva nova člana Izvršnog odbora Europske središnje banke.

                     (4)

                     Europsko vijeće želi imenovati g. Fabija PANETTU i gđu Isabel SCHNABEL koji, prema njegovu mišljenju, ispunjavaju sve zahtjeve utvrđene u članku 283. stavku 2. Ugovora,

               DONIJELO JE OVU ODLUKU:

            Članak 1.
            Sljedeće osobe imenuju se članovima Izvršnog odbora Europske središnje banke na mandat od osam godina od 1. siječnja 2020.:

                        —

                        g. Fabio PANETTA,

                        —

                        gđa Isabel SCHNABEL.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 19. prosinca 2019.

                  Za Europsko vijeće

                  Predsjednik

               C. MICHEL

            (1)  SL C 351, 17.10.2019., str. 1.; SL C 385, 13.11.2019., str. 1.

            (2)  Mišljenja od 17. prosinca 2019. (još nisu objavljena u Službenom listu).

            (3)  Mišljenje od 23. listopada 2019. (SL C 373, 5.11.2019., str. 2.); mišljenje od 11. prosinca 2019. (još nije objavljeno u Službenom listu).


title: Odluka (EU) 2019/2194 Europske Središnje Banke od 29. studenoga 2019. o dodjeli ovlasti za potpisivanje (ESB/2019/33)

text:
                  20.12.2019

                  HR

                  Službeni list Europske unije

                  L 330/86

         ODLUKA (EU) 2019/2194 EUROPSKE SREDIŠNJE BANKE
         od 29. studenoga 2019.
         o dodjeli ovlasti za potpisivanje (ESB/2019/33)
         PREDSJEDNICA EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 38.,
         budući da:

                     (1)

                     Članak 38. Statuta Europskog sustava središnjih banaka i Europske središnje banke (dalje u tekstu „Statut ESSB-a“) propisuje da se Europska središnja banka (ESB) pravno obvezuje trećima svakom radnjom predsjednika ili dvaju članova Izvršnog odbora ili potpisom dvaju članova osoblja ESB-a koje je predsjednik na odgovarajući način ovlastio za potpisivanje u ime ESB-a. Kako bi se olakšali radni postupci unutar ESB-a, članovi osoblja trebaju biti ovlašteni pravno obvezati ESB prema trećima na temelju svoje funkcije unutar ESB-a.

                     (2)

                     Ovom se odlukom glavnom koordinatoru za zajedničke poslove, koji djeluje u ime predsjednice, daje ovlaštenje da u iznimnim slučajevima i kada je to opravdano, ovlasti članove osoblja da pravno obvežu ESB prema trećima.

                     (3)

                     Ponekad je potrebno da osoba koja nije član osoblja ESB-a djeluje kao zastupnik ESB-a i izvršava prava u ime ESB-a, ili pravno obveže ESB prema trećima, npr. prihvaćanjem posla koji je izvršio pružatelj usluga ESB-a ili u kontekstu zajedničkih nabava s drugim institucijama Unije. Stoga bi glavni koordinator za zajedničke poslove, djelujući u ime ESB-a, trebao biti u mogućnosti iznimno ovlastiti takvu osobu da pravno obveže ESB u skladu s uputama ESB-a.

                     (4)

                     Ova odluka ne dovodi u pitanje niti jedno posebno postojeće ili buduće ovlaštenje koje je izdala predsjednica u cilju pravnog obvezivanja ESB-a u skladu s člankom 38. Statuta ESSB-a,

               DONIJELA JE OVU ODLUKU:

            Članak 1.
            Ovlasti za potpisivanje prema funkciji

               1.   Na temelju svoje funkcije, osobe su ovlaštene u svojim odnosnim područjima odgovornosti pravno obvezati ESB prema trećima kako je to detaljno navedeno u Prilogu I. i II.

               2.   Za potrebe određivanja kategorije prema stavku 1. u slučajevima kada nije moguće jasno odrediti neto vrijednost preuzete obveze, daje se razumna i oprezna procjena. Ova procjena uzima u obzir potencijalne rizike za ESB, posebno financijske rizike i reputacijske rizike.

            Članak 2.
            Ovlasti za potpisivanje prema posebnom ovlaštenju

               1.   Za slučajeve koji nisu obuhvaćeni člankom 1. i kada je to opravdano, glavni koordinator za zajedničke poslove, djelujući u ime predsjednice, iznimno je ovlašten ovlastiti ostale članove osoblja ESB-a (članove osoblja ili zaposlenike s kratkoročnim ugovorima na određeno vrijeme) da pravno obvežu ESB prema trećima.

               2.   Glavni koordinator za zajedničke poslove podnosi predsjednici godišnje izvješće o odlukama koje su donesene na temelju ovlasti dodijeljenih u skladu sa stavkom 1.

            Članak 3.
            Ovlaštenja za potpisivanje dodijeljeno trećima

               1.   Glavni koordinator za zajedničke poslove, djelujući u ime predsjednice, ovlašten je u pitanjima koja spadaju u područja odgovornosti glavnog koordinatora za zajedničke poslove iznimno ovlastiti osobu koja nije član osoblja ESB-a da pravno obveže ESB prema trećima u skladu s uputama koje daje ESB radi provedbe ugovora koje je ESB zaključio s tom osobom ili sa subjektom s kojim je ta osoba povezana.

               2.   Ovo ne uključuje pravo na daljnje prenošenje ovlaštenja.

            Članak 4.
            Knjiga ovlaštenih potpisnika ESB-a
            Članovi osoblja ESB-a koji su ovlašteni pravno obvezati ESB prema trećima navedeni su u Knjizi ovlaštenih potpisnika ESB-a kako je navedeno u članku 14.2 Odluke ESB/2004/2 (1).

            Članak 5.
            Stupanje na snagu
            Ova Odluka stupa na snagu 1. siječnja 2020.

            Sastavljeno u Frankfurtu na Majni 29. studenoga 2019.

                  Predsjednica ESB-a

               Christine LAGARDE

            (1)  Odluka ESB/2004/2 od 19. veljače 2004. o donošenju Poslovnika Europske središnje banke (SL L 80, 18.3. 2004., str. 33.).

            Prilog I.

                        Kategorija

                        Ovlast za potpisivanje prema funkciji

                        Neto vrijednost

                        B

                        Članovi Izvršnog odbora osim predsjednika; predsjednik nadzornog odbora; glavni koordinator za zajedničke poslove

                        Nema ograničenja ako supotpisuje potpisnik kategorije C ili više kategorije

                        C

                        Svi članovi osoblja čiji je položaj raspoređen u platni razred K ili L

                        Iznad 2 000 000  EUR ako supotpisuje potpisnik kategorije B

                        Do 2 000 000  EUR ako supotpisuje potpisnik kategorije D ili više kategorije

                        D

                        Svi članovi osoblja čiji je položaj raspoređen u platni razred I ili J,
                        glasnogovornik Odbora za osoblje

                        Do 2 000 000  EUR ako supotpisuje potpisnik kategorije C ili više kategorije

                        Do 20 000  EUR ako supotpisuje potpisnik kategorije E ili više kategorije

                        E

                        Voditelji projekata koje imenuje predsjednik Skupine za upravljanje projektima

                        Do 20 000  EUR ako supotpisuje potpisnik kategorije D ili više kategorije

                        Do 1 000  EUR ako supotpisuje potpisnik kategorije E ili više kategorije

            Prilog II.
            Za određene kategorije obveza primjenjuju se sljedeća odstupanja od Priloga I.

                        Kategorije obveza

                        Ovlast za potpisivanje

                           Radni odnos

                           Ovlašteni potpisnici u Glavnoj upravi ljudski potencijali

                        Pismo imenovanju kojim započinje radni odnos ili koje dovodi do napredovanja

                                    —

                                    Članovi Izvršnog odbora i položaji u platnim razredima K i L

                                    —

                                    Jedan potpisnik iz kategorije B i jedan potpisnik iz kategorije C

                                    —

                                    Položaji u platnim razredima I i J

                                    —

                                    Jedan potpisnik iz kategorije C i jedan potpisnik iz kategorije D

                                    —

                                    Bilo koji drugi član osoblja, upućeni član osoblja ili pripravnik

                                    —

                                    Jedan potpisnik iz kategorije D i jedan potpisnik iz kategorije E

                        Naknadne izmjene pisma o imenovanju i drugih dokumenata kojima se mijenja radni status (npr. produljenje ugovora, premještaj i drugi oblici mobilnosti)

                                    —

                                    Članovi Izvršnog odbora i položaji u platnim razredima K i L

                                    —

                                    Jedan potpisnik iz kategorije C i jedan potpisnik iz kategorije D

                                    —

                                    Bilo koji drugi član osoblja, upućeni član osoblja ili pripravnik

                                    —

                                    Jedan potpisnik iz kategorije D i jedan potpisnik iz kategorije E

                           Nabava

                           Ovlast za potpisivanje

                        Dokumentacija koja utječe na pravni status dobavljača u postupcima nabave, posebno pisma o dodjeli i odbijanju (isključujući potpisivanje ugovora)

                        Za postupke nabave za koje nije osnovan Odbor za nabavu (PRC):
                        Jedan potpisnik iz kategorije D i jedan potpisnik iz kategorije E iz jedinice koja je odgovorna za nabavu.

                        Za postupke nabave za koje je osnovan Odbor za nabavu (PRC):
                        Predsjednik PRC-a ili, u slučaju njegove/njezine odsutnosti, drugi potpisnik iz kategorije D iz jedinice koja ima proračunsku odgovornost za nabavu i jedan ovlašteni potpisnik iz Odjela središnje nabave.

                           Upravljanje ugovorima

                           Ovlast za potpisivanje u jedinici s odgovornošću za proračun

                        Izmjene i dopune ugovora

                        U pravilu, potpisnici prema vrijednosti izmjene ugovora sukladno Prilogu I.
                        Iznimke:

                                    —

                                    Za bitne izmjene i dopune potpisi potpisnika iste kategorije kao i za početni potpis ugovora.

                                    —

                                    Za manje izmjene i dopune, potpisi najmanje jednog potpisnika kategorije D i jedan potpisnik iz kategorije E.

                        Raskid ugovora

                        Potpisi potpisnika iz iste kategorije kao i za početni potpis ugovora.

                        Ostale mjere za upravljanje ugovorima, npr. potvrda o prihvaćanju, prijeboji, produljenja ugovora predviđena u ugovoru.

                        Potrebni su potpisi najmanje jednog potpisnika iz kategorije D i jednog potpisnika iz kategorije E, osim ako vrijednost ili značaj ugovora ne podrazumijeva višu kategoriju.